钦定古今图书集成/明伦汇编/官常典/第340卷 > 刘暾
## 钦定古今图书集成/明伦汇编/官常典/第340卷 > 刘暾

按《晋书刘毅传》：“毅二子：暾、总。暾字长升，正直有父风。
太康初为博士，会议齐王攸之国，加崇典礼，暾与诸
博士坐议迕旨，武帝大怒，收暾等付廷尉，会赦得出，
免官。初，暾父毅疾冯𬘘奸佞，欲奏其罪，未果而卒。至
是𬘘位宦日隆，暾慨然曰：‘使先人在，不令𬘘得无患’。”
后为酸枣令，转侍御史。会司徒王浑、主簿刘舆狱辞
连暾，将收付廷尉。浑不欲使府有过，欲距劾自举之，
与暾更相曲直。浑怒，便逊位就第。暾乃奏浑曰：“谨按
司徒王浑，蒙国厚恩，备位鼎司，不能上佐天子，调和
阴阳，下遂万物之宜，使卿大夫各得其所，敢因刘舆
距捍诏使，私欲大府兴长狱讼。昔陈平不答汉文之
问，邴吉不问死人之变，诚得宰相之体也。既兴刑狱，
怨怼而退，举动轻速，无大臣之节。请免浑官。右长史
杨丘亭侯刘肇便辟善柔，苟于阿顺，请大鸿胪削爵
土。”诸闻暾此奏者，皆叹美之。其后武库火，尚书郭彰
率百人自卫而不救火，暾正色诘之，彰怒曰：“我能截
君角也。”暾勃然谓彰曰：“君何敢恃宠作威作福？天子
法冠，而欲截角乎？”求纸笔奏之，彰伏不敢言，众人解
释，乃止。彰久贵豪侈，每出辄从百馀人，自此之后，务
从简素。暾迁太原内史。赵王伦篡位，假征虏将军，不
受，与三王共举义。惠帝复祚暾为左丞，正色立朝，三
台清肃。寻兼御史中丞，奏免尚书仆射、东海公繇及
王粹、董艾等十馀人，朝廷嘉之，遂即真。迁中庶子、左
卫将军、司隶校尉，奏免武陵王澹及何绥、刘坦、温畿、
李晅等。长沙王乂讨齐王冏，暾豫谋，封朱虚县公，千
八百户，乂死，坐免，顷之，复为司隶。及惠帝之幸长安
也，留暾守洛阳。河间王颙遣使鸩羊皇后，暾乃与留
台仆射荀藩、河南尹周馥等上表理后无罪，语在《后
传》。颙见表大怒，遣陈颜、吕朗率骑五千收暾，暾东奔
高密王略。会刘根作逆，略以暾为大都督，加镇军将
军讨根。暾战失利，还洛，至酸枣，值东海王越奉迎大
驾。及帝还洛，羊后反宫，后遣使谢暾曰：“赖刘司隶忠
诚之志，得有今日。”以旧勋，复封爵，加光禄大夫。暾妻
前卒，先陪陵葬。子更生，初婚。家法，妇当拜墓，携宾客
亲属数十乘，载酒食而行。先是，洛阳令王棱为越所
信而轻暾，暾每欲绳之，棱以为怨。时刘聪、王弥屯河
北，京邑危惧。棱告越云：“暾与弥乡亲，而欲投之。”越严
骑将追暾，右长史傅宣明暾不然。暾闻之，未至墓而
反以正义责越，越甚惭。及刘曜寇京师，以暾为抚军
将军、假节、都督城守诸军事。曜退，迁尚书仆射。越惮
暾久居监司，又为众情所归，乃以为右光禄大夫，领
太子少傅，加散骑常侍，外示崇进，实夺其权。怀帝又
诏暾领卫尉，加特进。后复以暾为司隶，加侍中，暾五
为司隶，允协物情故也。王弥入洛，百官歼焉。弥以暾
乡里宿望，故免于难。暾因说弥曰：“今英雄竞起，九州
幅裂，有不世之功者，宇内不容。将军自兴兵以来，何
攻不克，何战不胜，而复与刘曜不协，宜思文种之祸，
以范蠡为师。且将军可无帝王之意，东王本州，以观
事势，上可以混一天下，下可以成鼎峙之事，岂失孙、
刘乎！蒯通有言，将军宜图之。”弥以为然，使暾于青州
与曹嶷谋，且征之。暾至东阿，为石勒游骑所获，见弥
与嶷书而大怒，乃杀之。暾有二子：佑、白。佑为太傅属，
白太子舍人。白果烈有才用，东海王越忌之，窃遣上
军何伦率百馀人入暾第，为劫取财物，杀白而去。总
字弘纪，好学直亮。后叔父彪位至北军中候。